Emnespesifikk sensurguide MEVIT1012 Medieanalyse: Stil og estetikk H2025

Kort om emnet

Dette er et analyseemne. Studentene skal gjennomføre 4 analyseemner hver på 5 studiepoeng. Analyseemnene ligger etter hverander i første og tredje semester.

Film, tv, spill, sosiale og andre medier kan betraktes som estetiske uttrykk i møtet mellom medieprodusenter og mediepublikum. Emnet Medieanalyse: Stil og estetikk fokuserer på audiovisuell stil og medieestetiske virkemidler. Studentene vil lære hvordan forskjellige virkemidler kan anvendes i audiovisuelle medieproduksjoner og hvilken funksjon stilistiske virkemidler har i audiovisuell formidling, og hvordan en medieestetisk analyse kan utføres.

Hva lærer du?

Etter fullført emne har kandidaten følgende kunnskaper, ferdigheter og generell kompetanse.

Kunnskap

Kandidaten:

· har kjennskap til estetiske virkemidler i audiovisuell produksjon og formidling
· har grunnleggende kunnskaper om kvalitativ metode, inkludert kjennskap til sentrale humanistiske fortolkningstradisjoner innen stil og estetikk
· har grunnleggende kunnskaper om estetisk teori, stilteori, stilbeskrivelse, stilanalyse og stilfortolkning
· kan redegjøre for ulike mediesjangre, stilgrep og estetiske virkemidler - i ulike medietekster, eksempelvis filmer, serier, spill og sosiale medier

Ferdigheter

Kandidaten:

· kan analysere medieteksters estetiske virkemidler
· kan gjennomføre egen stilanalyse - av ulike medietekster, eksempelvis filmer, serier, spill og sosiale medier
· kan vurdere akademiske stilanalyser - av ulike medietekster, eksempelvis filmer, serier, spill og sosiale medier
· kan gjennomføre litteratursøk, lese og forstå fagtekster på norsk og engelsk

Generell kompetanse

Kandidaten:

· kan utvikle medievitenskapelige problemstillinger, samle inn og systematisere forskningsmateriale med bruk av relevant metode og analysetilnærming
· kan jobbe strukturert og planmessig innenfor fastsatte tidsfrister
· kan skrive presise og strukturerte tekster, behersker akademisk skriving og referanseteknikk
· har kjennskap til medie- og kommunikasjonsfeltet som en arena for estetisk og stilistisk innovasjon
A (fremragende)

Svarer på forskningsspørsmålet gjennom selvstendige, klare og interessante resonnementer, som underbygges av de funn som gjøres i analysen. Dyp forståelse av forskjellen på beskrivelse, analyse, fortolkning og evaluering som demonstreres i praksis. Rikholdige observasjoner i analysedelen og presise definisjoner av de begrepene som inngår i forskningsspørsmålet. Klart og presist språk, klare sammenhenger, svært godt fokusert og gjennomgående god struktur. Sterk analytisk kompetanse. Besvarelsen er godt dimensjonert for eksempel ved at besvarelsens form (bl.a. lengden) er tilpasset innholdet. Originale og interessante anslag.

B (meget god)

Svarer på forskningsspørsmålet på en meget god måte. Tilfredsstiller de fleste, men ikke alle kriteriene i kategori A. Det forutsettes gode resonnementer og gjennomgående godt gjennomførte analyser som demonstrerer at studentene forstår forskjellen på beskrivelse, analyse, fortolkning og evaluering. Velforståtte definisjoner av begrepene som inngår i forskningsspørsmålet, meget god vurderingsevne og selvstendighet. Språklig klarhet, god struktur og god tilpasning mellom form og innhold.

C (god)

Svarer på forskningsspørsmålet, men ikke alt er like relevant. God forståelse av forskjellen på beskrivelse, analyse, fortolkning og evaluering, men den praktiske gjennomføringen kan tyde på at forståelsen av de fire kategoriene (eller etappene) er noe usikker, eventuelt at analysen fremstår mindre rikholdig enn den kunne ha vært, eller at analysefunnene ikke brukes til å understøtte fortolkningene. Gode definisjoner av begrepene som inngår i forskningsspørsmålet, men noe varierende presisjonsnivå. Noen uklarheter mht språk eller struktur. Tilfredsstillende på de fleste punkter.

D (brukbar)

Tydelig forsøk på å besvare forskningsspørsmålet, noe er relevant, men også noe som er irrelevant, unødvendig, feilaktig eller mangelfullt. Demonstrerer usikker forståelse av forskjellene mellom beskrivelse, analyse, fortolkning og evaluering, eventuelt for mye beskrivelse og for lite analyse, eventuelt at det hoppes direkte fra beskrivelse til fortolkning uten at fortolkningen underbygges av analysen. Til dels mangelfull analyse, ikke så rikholdig som forventet. Nokså god kjennskap til begrepene som inngår i forskningsspørsmålet, men upresist. Noe uklarheter i struktur og språk. Kandidaten viser en viss grad av vurderingsevne og selvstendighet.

E (tilstrekkelig)

Anslag til å besvare forskningsspørsmålet, men svært lite av besvarelsen er relevant og godt. Mangelfull forståelse av beskrivelse, analyse, fortolkning og evaluering, både når det gjelder forskjellen mellom disse og gjennomføringen av selve analysen. Upresise eller mangelfulle definisjoner av begrepene som inngår i forskningsspørsmålet. Besvarelsen er ustrukturert i formen. Tilfredsstiller bare minimumskravene. Liten grad av selvstendighet.

F (stryk)
Besvarer ikke forskningsspørsmålet. Dokumenterer ikke forståelse av beskrivelse, analyse, fortolkning og evaluering. Svært mangelfull analyse eller manglende analyse. Lav eller svært mangelfull forståelse for begrepene som inngår i forskningsspørsmålet. Holder ikke universitetsnivå, upresist/umodent språk, uklare resonnementer, uklar struktur, manglende vurderingsevne og selvstendighet.

Oppgavene

Studentene velger mellom 1 av 2 oppgaver, og skal skrive 5 sider. Begge oppgavene handler direkte om verk sett og gjennomgått i undervisningen. Oppgave 2 er kanskje hakket enklere enn oppgave 1, men i begge forventes særlig forståelse av forskjellen på beskrivelse, analyse og fortolkning, og god bruk av stilvokabular. 

1

«[A]s good a way as any towards understanding what a film is trying to say to us is to know how it is saying it», hevder André Bazin (i What is Cinema?, s. 30). Og David Bordwell (i On the History of Film Style, s. 4) definerer stil slik: «In the narrowest sense, I take style to be a film’s systematic and significant use of techniques of the medium.» 

Diskuter Bazins og Bordwells syn på stil gjennom en sammenlignende stilanalyse av 

Morgendagens helter 

og én av følgende verk: 

Seinfeld «The Contest» 
Euphoria «Pilot» 
My Best Friend’s House (Saturday Night Live)

Formuler din egen problemstilling. Diskuter med utgangspunkt i pensumlitteraturen.

Morgendagens helter [https://vimeo.com/1125800310?share=copy&fl=sv&fe=ci
passord: MH]
Seinfeld «The Contest» (fins hos Netflix)
Euphoria «Pilot» (fins hos HBO Max)
My Best Friend’s House (Saturday Night Live) https://www.youtube.com/watch?v=zejK1XHIDcI 

Diskuter hvordan karakterer presenteres og utvikles gjennom en sammenlignende stilanalyse av kortfilmene Happy and Glorious (2012) og Ma’amalade Sandwich Your Majesty? (2022). Formuler din egen problemstilling. Diskuter med utgangspunkt i pensumlitteraturen.

Happy and Glorious (2012) https://www.youtube.com/watch?v=1AS-dCdYZbo 
Ma’amalade Sandwich Your Majesty? (2022) https://www.youtube.com/watch?v=7UfiCa244XE 

